રાષ્ટ્રપતિ ભવનના સાંસ્કૃતિક કેન્દ્રમાં નીતિ આયોગની સંચાલન પરિષદની ચોથી બેઠકના ઉદ્ઘાટન સત્રને સંબોધન દરમિયાન વડાપ્રધાને પોતાના એજન્ડામાં ન્યૂ ઇન્ડિયાના સપનાની પણ વાત કરી હતી. આ ઉપરાંત ખેડૂતોની આવક બમણી કરવી, અવિકસિત જિલ્લાનો વિકાસ, આયુષ્માન ભારત, મિશન ઈન્દ્રધનુષ, પોષણ મિશન અને મહાત્મા ગાંધીની 150મી જયંતીનો ઉલ્લેખ કર્યો હતો. એકસાથે ચૂંટણી મામલે મોદીએ કહ્યું હતું કે, લોકસભા ચૂંટણી અને વિધાનસભાઓની ચૂંટણી એકસાથે કરવા માટે વ્યાપક ચર્ચા થવી જોઈએ. આ વ્યવસ્થાથી આર્થિક બચત થશે અને સંસાધનોનો પણ અસરકારક રીતે ઉપયોગ થઈ શકશે. બેઠકમાં મુખ્યમંત્રી અને અન્ય પ્રતિનિધિઓનું સ્વાગત કરતા મોદીએ કહ્યું હતું કે, સંચાલન પરિષદનું મંચ ઐતિહાસિક બદલાવ લાવી શકે છે. મોદીએ પૂરગ્રસ્ત રાજ્યોના મુખ્યમંત્રીઓને બની શકે તેટલી તમામ મદદ કરવાનું આશ્વાસન પણ આપ્યું હતું. તેમણે કહ્યું હતું કે, નીતિ આયોગે રાજકાજથી જોડાયેલા તમામ મુદ્દાને ટીમ ઇન્ડિયાના રૂપમાં સહયોગપૂર્ણ, પ્રતિસ્પર્ધાપૂર્ણ અને સંઘવાદની ભાવના સાથે ઉઠાવ્યા છે. જીએસટીનું અમલીકરણ પણ ટીમ ઇન્ડિયાની ભાવનાનું જ એક ઉદાહરણ છે.